Uutisoimme viime vuoden puolella, että Microsoftin Xbox One -konsolia uhkaa tänä vuonna positiivinen ongelma. Huippupelejä uhkaa pukata markkinoille sellaista tahtia, että hypemyllykin ruuhkautuu. Nyt tämä ongelma helpottaa hieman, suomalaisesta näkökulmasta tosin harmittavalla tavalla.

Suomalaisen AAA-pelituotannon tunnetuimman tähden, Remedyn odotettu Xbox One -yksinoikeusräiskintä Quantum Break on nimittäin lykätty ensi vuoden puolelle. Syy lykkäykselle on se sama vanha tuttu: studio tahtoo hioa tulevasta pelistään mahdollisimman kirkkaan timantin. Remedyn Sam Lake kiittääkin pelaajayhteisöä kärsivällisyydestä.

Lykkäys ei suoraan sanottuna ole kovin suuri yllätys. Remedy on tunnetusti hionut pelejään pitkään ja hartaasti ja julkaissut ne vasta, kun ne ovat firman itsensä mielestä valmiita. Quantum Breakilta lienee siis lupa odottaa jälleen kerran viimeisteltyä laatua.

Lähde: The Market for Computer and Video Games

Lisää aiheesta

Microsoftilla positiivinen ongelma – Xbox Onelle luvassa huikea peliruuhka

Pikkumaistiaiset Remedyn uutukaisesta: Quantum Break tuoreessa hypessä

Remedyn Quantum Break breikkasi gameplay-videollaan [galleria+video]